Athol Fugard
Athol Fugard, pseudonym for Harold Lanigan, f. 1932, sydafrikansk dramatiker, kendt for sine lange dialoger med analyser af apartheidsystemets psykologi. The Blood Knot (1961) skildrer spændinger mellem to sorte halvbrødre — en mørk- og en lyshudet. Boesman and Lena (1969) bruger farvede hovedpersoner som eksempler på fremmedgørelse. I "Master Harold"... And the Boys (1982) beskrives relationerne mellem en hvid teenagedreng og to midaldrende sorte tjenestefolk. Vejen til Mekka (1984, da. 1987) fik succes i Danmark takket være Bodil Udsens hovedrollepræstation. Fugards stykker har været vist i tv-versioner med forfatteren selv i centrale roller.